RO Jurnalul Oficial al Uniunii Europene C 192/15

Publicarea unei cereri în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

2010/C 192/07

Prezenta publicare conferă dreptul la opoziție la cererea de înregistrare, în temeiul articolului 7 din Regulamentul (CE) nr. 510/2006 al Consiliului (1). Declarațiile de opoziție trebuie să parvină Comisiei Europene în termen de șase luni de la data prezentei publicări.

REZUMAT

REGULAMENTUL (CE) NR. 510/2006 AL CONSILIULUI

„MOSTVIERTLER BIRNMOST”

NR. CE: AT-PGI-0005-0325-14.11.2003

DOP ( ) IGP ( X )

Această fișă-rezumat prezintă cu titlu informativ principalele elemente ale caietului de sarcini al produsului.

1. Autoritatea competentă din statul membru:

Denumire: Österreichisches Patentamt Adresa: Dresdner Straße 87 1200 Wien ÖSTERREICH Tel. +43 153424-0 Fax +43 153424535 E-mail: info@patentamt.at

2. Grup:

Denumire: „Regionalmanagement Mostviertel — Verein zur Förderung des Mostviertelmanagements” Adresa: c/o Geschäftsführer Karl Becker Mostviertelplatz 1 3362 Öhling ÖSTERREICH Tel. +43 747553340300 Fax +43 747553340350 E-mail: regionalmanagement@regionalverband.at Compoziție: Producători/prelucrători ( X ) Alții ( X )

3. Tip de produs:

Clasa 1.8 Alte produse din cadrul anexei I (mirodenii etc.)

4. Caiet de sarcini:

[rezumatul cerințelor prevăzute la articolul 4 alineatul (2) din Regulamentul (CE) nr. 510/2006]

4.1. Denumire:

„Mostviertler Birnmost”

4.2. Descriere:

Produsul „Mostviertler Birnmost” este fabricat prin fermentarea în butoi a mustului din pere obținut prin presare. Produsul este complet fermentat, limpede, fără nicio turbiditate și prezintă, în funcție de soiul de pere utilizat la fabricarea mustului, culoare galben-roșiatic, galben-auriu sau galben-deschis până la galben-verzui. Conform legii referitoare la vinuri, ca vin de calitate obținut din fructe conținutul său de alcool trebuie să fie de minimum 5 % în procente volumice, să aibă aciditatea titrabilă (calculată ca acid tartric) de minimum 5 g/l, conținutul de sulf de maximum 40 mg/l SO2 liber și conținutul total de sulf de maximum 150 mg/l. Zahărul rezidual nu trebuie să depășească 5 g/l, în afara cazului în care mustul a fost îmbuteliat în mediu steril în circuit închis sterilizat la rece, deci nu a fost pasteurizat, situație în care sunt posibile valori mai ridicate ale zahărului rezidual. Conținutul de acizi volatili (acid acetic) nu trebuie să depășească 0,8 g/l. Îndeplinirea acestor condiții trebuie verificată prin analize de laborator.

În plus, la testele pentru conferirea siglei de must de calitate al Austriei de Jos, mustul trebuie să obțină 17 puncte din 20 posibile pentru a primi mențiunea „Mostviertler Birnmost” și a fi comercializat ca atare (musturile din pere sau amestecuri de fructe „obișnuite” trebuie, pe de altă parte, să întrunească numai 14 puncte). La aceste teste senzoriale desfășurate sub anonimat, efectuate de degustători experimentați selectați și desemnați de Camera pentru Agricultură a Austriei de Jos, sunt evaluate aspectul (1-3 puncte), aroma (1-5 puncte), gustul (1-7 puncte) și armonia (1-5 puncte) produsului. Mustul care îndeplinește criteriile are dreptul să poarte sigla de must de calitate al Austriei de Jos (NÖ-Mostgütesiegel).

Pentru produsul „Mostviertler Birnmost” este caracteristic gustul aromat net de pere de must. Adaosul de concentrat de fructe sau de must de mere nu este permis. Baza producției de must o constituie perele de must, acestea fiind soiuri de pere care – spre deosebire de perele de masă – datorită conținutului de fenoli astringenți nu sunt bune de mâncat.

4.3. Aria geografică:

Numele „Mostviertel” nu este o denumire oficială sau cartografică, ci constituie un concept geografic tradițional care s-a impus în partea de sud-est a landului federal Austria de Jos, și anume în zona de deasupra Pădurii Vieneze, în care mustul a căpătat o importanță deosebită, atât din punct de vedere economic, cât și prin tradiție. Zona deosebit de favorabilă pentru perii de must este în general considerată ca întinzându-se de la Dunăre la Alpi și de la Enns până la Pădurea Vieneză. Aceasta corespunde districtelor Amstetten, Scheibbs și Lilienfeld, zonei municipiului Waidhofen an der Ybbs, precum și părților situate la sud de Dunăre ale districtelor Melk und St. Pölten-Land.

Toate materiile prime și etapele producției provin din, respectiv au loc în zona geografică menționată, doar procesul de îmbuteliere putând avea loc în afara acestei zone.

4.4. Dovada originii:

Producătorii, inclusiv adresele acestora și numerele loturilor sunt înscrise pe etichete, astfel încât o sticlă cu must să poată fi identificată până la butoiul de proveniență. Loturile trebuie înscrise în registrele pivnițelor, care sunt verificate cu regularitate de inspectorii de pivnițe. Numerele de lot pot fi în mod individual alcătuite, respectiv sistematizate, de către fiecare producător. În special în cazul unui control sau al unei reclamații, producătorul trebuie să poată prezenta în mod concludent și fără echivoc ce cantitate a fost îmbuteliată din fiecare lot. Aceasta se poate face prin intermediul înregistrărilor din registrul pivniței. Aceeași procedură se aplică și în cazul îmbutelierilor care au loc în afara zonei de producție. Societatea îmbuteliatoare se menționează pe etichetă.

Pentru un litru de must sunt necesare aproximativ 2 kg de fructe. Deoarece, de regulă, producătorii utilizează numai fructe din pomii fructiferi proprii, se poate stabili în mod simplu, prin intermediul unui test de plauzibilitate, o legătură între cantitatea de must produsă și producția de fructe a livezii proprii. Dacă perele sunt cumpărate, trasabilitatea trebuie asigurată prin intermediul notelor de livrare.

4.5. Metoda de producție:

Pentru obținerea produsului „Mostviertler Birnmost” se pot folosi numai pere din cele 59 de soiuri tipice pentru zona Mostviertel. Cultura în exploatări de tip plantație este permisă.

Perele de must se recoltează proaspete, fie adunate ca fructe căzute, fie culese cu mâna sau cu mașina de sortat fructe direct din pom, se spală și apoi se taie în bucăți. Plămada astfel obținută se presează pentru obținerea sucului. Dacă este cazul, sucul se curăță de impurități coloidale și se pune în butoaie de lemn, de material plastic sau de oțel inoxidabil la fermentare planificată pură prin adaos de drojdie de fermentație înaltă. Durata fermentației se limitează la maximum 3-6 săptămâni pentru a se împiedica apariția unor defecte ale mustului care pot afecta gustul. După fermentație mustul se separă cât mai repede cu putință de sedimente (drojdie moartă și particule mici de fructe) prin transvazare. În final, produsul „Mostviertler Birnmost” se tratează prin sulfurare, prin limpezire cu gelatine sau bentonite, prin adaos de acid malic, lactic sau citric, prin îndulcire și filtrare astfel încât să rezulte un produs stabil, care corespunde cerințelor legii austriece a vinului.

4.6. Legătura cu aria geografică:

Legătura între mustul de pere și aria geografică se bazează, pe de o parte, pe calitatea sa deosebită și, pe de altă parte, pe renumele produsului.

În privința calității

În regiunea Mostviertel predomină condiții optime, atât din punct de vedere climatic, cât și al solului pentru cultivarea perelor de must. Clima este suficient de umedă și nu foarte caldă, iar solurile au profunzime și fertilitate optimă. Regiunea este considerată drept cea mai mare zonă bine delimitată de pomi fructiferi din Europa, cu un efectiv de câteva sute de mii de pomi fructiferi.

Regiunea corespunde zonei de molasă și fliș din Austria de Jos. Solurile sunt formate predominant din pământuri brune și din argilă brună. Acestea sunt caracterizate printr-o profunzime corespunzătoare, iar clima prin precipitații ridicate (circa 800-1 500 mm/an) și printr-o umiditate ridicată.

Datorită acestor condiții speciale perele de must pot acumula suficient acid și tanin, două substanțe importante, determinante pentru gustul și stabilitatea mustului de pere.

La aceasta se adaugă faptul că produsul „Mostviertler Birnmost” este fabricat din soiuri de pere de must care sunt cultivate în mod tradițional în zona Mostviertel. Aceste pere de must, precum și competența producătorilor de must bazată pe ani de experiență, conferă produsului „Mostviertler Birnenmost” gustul său de fructe caracteristic și aroma sa deplină, la care se adaugă aciditatea și astringența tipice. Datorită interdicției adaosurilor de sucuri de fructe concentrate sau a utilizării mustului de mere, produsul „Mostviertler Birnmost” se deosebește și prin gust de musturile și cidrurile din alte regiuni.

În privința reputației

Prima mențiune a mustului de pere a fost făcută de către minesengerul Neidhart von Reuenthal în jurul anului 1240. După cum o demonstrează numeroase alte documente, importanța producției de must de pere în regiunea Mostviertel a crescut și în secolele următoare. Cea mai mare parte pomilor de pere de must au astăzi o productivitate foarte mare și o vârstă între 100 și 150 de ani. Utilizarea perilor bătrâni conduce la conservarea și pe viitor a acestora și a descendenților acestora ca expresie a unei forme de agricultură foarte favorabilă pentru mediul înconjurător, extensivă și ancorată în tradiția fermelor mici țărănești. Doar prin această utilizare economică părul poate să-și consolideze și în viitor poziția de simbol peisagistic, de remarcabilă „emblemă a regiunii Mostviertel” și să continue să fie folosit, fie și indirect, drept atracție turistică în zona Mostviertel (de exemplu, printr-o campanie publicitară intensivă în perioada de înflorire a perilor de la sfârșitul lunii aprilie, sub sloganul „Zona Viertel este în floare”).

Legătura puternică dintre mustul de pere și regiune este ilustrată prin numeroase acțiuni și atracții axate pe producția de must (de exemplu, botezul mustului, taverna mustului, drumul mustului), acestea fiind consemnate, de exemplu, în numeroase pagini web (http://www.mostheurige.com, http://www.moststraße.at, http://www.mostbirnhaus.at). Datorită mustului de pere, produs regional tipic de prim ordin și datorită poziției centrale pe care acesta o ocupă în gastronomia regională, în anul 2005, regiunea Mostviertel a fost inclusă în seria „Genussregionen Österreichs” („Regiuni austriece cu specialități culinare”). Datorită înclinației către inovare și atenției producătorilor din Mostviertel acordate problemelor de calitate, mustul de pere s-a impus drept un acompaniament perfect în gastronomia de calitate, fiind oferit în temple ale artei culinare din Viena, precum „Meinl am Graben”.

4.7. Organism de control:

Denumire: Der Landeshauptmann von Niederösterreich Adresa: Landhausplatz 1 3109 St. Pölten ÖSTERREICH Tel. +43 2742900512905 Fax +43 2742900515260 E-mail: post.gs3@noel.gv.at

4.8. Etichetare:

Mențiunea „indicație geografică protejată”, respectiv „IGP” se adaugă denumirii „Mostviertler Birnmost” și apare ca atare întotdeauna pe etichetă.

După ce a fost dovedită calitatea necesară a mustului (a se vedea punctul 4.2), etichetele sunt înmânate producătorilor individuali din Obstbauverband Mostviertel (Asociația producătorilor de fructe din Mostviertel) care le administrează utilizarea.

(1) JO L 93, 31.3.2006, p. 12.